2008 — 2012 YILLARDA OʻZBEKISTON RESPUBLIKASIDA BOLALAR SUV SPORTINI RIVOJLANTIRIShNING MODDIY-TEXNIK BAZASINI MUSTAHKAMLAShGA DOIR QOʻShIMChA ChORA-TADBIRLAR TOʻGʻRISIDA
(resolution, 2020-09-28)

Oʻsib kelayotgan yosh avlodni jismoniy tarbiya va sportning suv turlari bilan shugʻullanishga yanada ommaviy jalb etish, suzish havzalari tarmogʻini kengaytirish va ularning moddiy-texnik bazasini mustahkamlash, foydalanish-texnik holatini zamonaviy standartlarga hamda xavfsizlik talablariga muvofiqlashtirish maqsadida: 1. Oʻzbekiston Respublikasi Xalq taʼlimi vazirligi, Sogʻliqni saqlash vazirligi, Madaniyat va sport ishlari vazirligi, Iqtisodiyot vazirligi, Moliya vazirligi, Davlat arxitektura va qurilish qoʻmitasi tomonidan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ishlab chiqilgan 2008 — 2012-yillarda suzish havzalarini rekonstruksiya qilish hamda mukammal taʼmirlash Dasturi, shuningdek, 2008-yilda suzish havzalarini rekonstruksiya qilish hamda mukammal taʼmirlash manzilli dasturi 1 va 2-ilovalarga* muvofiq tasdiqlansin. 2. Xoʻjalik birlashmalari va korxonalarning ular tomonidan 2008-yilda Oʻzbekiston Respublikasi Xalq taʼlimi vazirligi huzuridagi Bolalar sportini rivojlantirish jamgʻarmasiga 2008-yil uchun nazarda tutilgan loyihalarni, suzish havzalarini rekonstruksiya qilish hamda mukammal taʼmirlash ishlarini moliyalashtirish uchun 3-ilovaga* muvofiq qoʻshimcha homiylik yordamini yoʻnaltirish toʻgʻrisidagi takliflari maʼqullansin. 3. Oʻzbekiston Respublikasi Iqtisodiyot vazirligi, Moliya vazirligi, Oʻzbekiston Respublikasi Xalq taʼlimi vazirligi huzuridagi Bolalar sportini rivojlantirish jamgʻarmasi, Madaniyat va sport ishlari vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: suzish havzalarini rekonstruksiya qilish hamda mukammal taʼmirlashning tasdiqlangan parametrlari belgilangan muddatlarda samarali va sifatli bajarilishini taʼminlasin; har yili Investitsiya dasturi loyihasi va qurilishlarning manzilli roʻyxatlarini shakllantirishda suzish havzalarining aniq soni hamda roʻyxatini ularni rekonstruksiya qilish hamda mukammal taʼmirlash boʻyicha ishlarni, zarur uskuna va anjomlar bilan jihozlashni moliyalashtirish hajmlarini belgilagan holda koʻrsatsin. 4. Maʼlumot uchun qabul qilinsinki, Oʻzbekiston Respublikasi Davlat arxitektura va qurilish qoʻmitasi tomonidan barcha manfaatdor vazirliklar hamda idoralar bilan kelishilgan holda xavfsizlik talablariga toʻliq javob beradigan va eng yaxshi xorijiy andoza hamda xalqaro standartlarga mos keladigan suzish havzalarining uchta namunaviy loyihasi ishlab chiqildi va tasdiqlandi. 5. Belgilansinki: suzish havzalarini rekonstruksiya qilish hamda mukammal taʼmirlash ishlarini olib borish boʻyicha buyurtmachi vazifalari Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining yagona buyurtmachi xizmatlari zimmasiga yuklanadi; suzish havzalarini rekonstruksiya qilish hamda mukammal taʼmirlashning asosiy mezoni ularning foydalanish-texnik holatini zamonaviy standartlarga va foydalanish xavfsizligi talablariga mos holga keltirish hisoblanadi; mazkur Qarorga muvofiq pudrat qurilish ishlari faqat budjet tashkilotlari balansida boʻlgan havzalarda olib boriladi. 6. Oʻzbekiston Respublikasi Xalq taʼlimi vazirligi huzuridagi Bolalar sportini rivojlantirish jamgʻarmasi Sogʻliqni saqlash vazirligi, Madaniyat va sport ishlari vazirligi, Davlat arxitektura va qurilish qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2008-yil uchun nazarda tutilgan obyektlar boʻyicha quyidagilarni taʼminlasin: 2008-yil 15-iyungacha boʻlgan muddatda — suzish havzalarini rekonstruksiya qilish hamda mukammal taʼmirlash boʻyicha loyiha ishlarini va davlat ekspertizasi oʻtkazilishini yakunlash; 2008-yil 1-avgustgacha boʻlgan muddatda — ijtimoiy soha obyektlarini qurish boʻyicha ixtisoslashtirilgan pudrat tashkilotlari orasida suzish havzalarini rekonstruksiya qilish hamda mukammal taʼmirlash ishlari ijrochilarini saralab olish boʻyicha tanlov savdolari oʻtkazilishini nihoyasiga yetkazish; tanlov savdolari natijalari tasdiqlangandan soʻng oʻn kun muddatda — tanlov savdolari gʻoliblari bilan pudrat shartnomalari tuzish va obyektlarni rekonstruksiya qilish hamda mukammal taʼmirlash uchun moliyalashni ochish. 7. Quyidagilar: 1-ilovada* koʻrsatilgan parametrlarga qatʼiy rioya qilgan holda, rekonstruksiya qilinishi hamda mukammal taʼmirlanishi lozim boʻlgan suzish havzalarini bir toifadagi qayta tiklash ishlaridan boshqa toifaga oʻtkazish; moliyalanish manbaidan qatʼi nazar, namunaviy loyihalar qoʻllanilmasdan va tasdiqlangan qurilish normalari hamda standartlariga, shuningdek, foydalanish xavfsizligi talablariga muvofiq boʻlmagan suzish havzalarini qurish, rekonstruksiya qilish va mukammal taʼmirlash qatʼiyan taqiqlansin. 8. Oʻzbekiston Respublikasi Davlat arxitektura va qurilish qoʻmitasi: manzilli dasturga kiritilgan suzish havzalarini rekonstruksiya qilish hamda mukammal taʼmirlash boʻyicha loyiha hujjatlari va ishlarning sifati ustidan arxitektura-qurilish nazoratini amalga oshirsin; suzish havzalarini rekonstruksiya qilish hamda mukammal taʼmirlash Dasturini amalga oshirishda qatnashayotgan pudratchi tashkilotlar tomonidan tanlov savdolari natijalari boʻyicha tuzilgan shartnomalarga muvofiq qabul qilingan majburiyatlar bajarilishining qatʼiy monitoringini taʼminlasin. 9. Mazkur Qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari N.M. Xanov zimmalariga yuklansin.